B4-0723, 0739, 0741, 0749, 0752, 0767 και 0769/98

Ψήφισμα σχετικά με τη Νιγηρία

Το Ευρωπαϊκό Κοινοβούλιο,

A. υπενθυμίζοντας ότι οι δημοκρατικές διαδικασίες διεκόπησαν το 1993 στη Νιγηρία με βίαιο τρόπο, συγκεκριμένα με την ακύρωση των προεδρικών εκλογών και την εγκαθίδρυση ενός στρατιωτικού καθεστώτος, με επικεφαλής τον στρατηγό Abacha,

Β. λαμβάνοντας υπόψη ότι έκτοτε έχουν σημειωθεί πολυάριθμες βίαιες παραβιάσεις των δικαιωμάτων του ανθρώπου και υπάρχει ένα συνεχές έλλειμμα δημοκρατίας,

Γ. λαμβάνοντας υπόψη την ανάληψη της εξουσίας, μετά τον πρόσφατο θάνατο του στρατηγού Abacha, από τον στρατηγό Abubakar, ο οποίος προέβη σε αποφυλάκιση πολλών πολιτικών κρατουμένων και ανακοίνωσε την πρόθεσή του να συνεχίσει τη δημοκρατική διαδικασία, αλλά εκφράζοντας τη λύπη του για το γεγονός ότι σημαντικός αριθμός μελών της αντιπολίτευσης εξακολουθεί να βρίσκεται στη φυλακή,

Δ. συγκλονισμένο από το θάνατο του σημαντικοτέρου αρχηγού της αντιπολίτευσης Moshood Abiola, ο οποίος επρόκειτο σύντομα να αποφυλακισθεί και ο ρόλος του οποίου κατά τη μεταβατική διαδικασία στη Νιγηρία, μετά το θάνατο του στρατηγού Abacha, θα ήταν ουσιαστικής σημασίας,

Ε. εκφράζοντας ανησυχία για τις βίαιες συγκρούσεις που έλαβαν χώρα σε διάφορες πόλεις της Νιγηρίας μετά την αγγελία του θανάτου του κ. Abiola, κατά τις οποίες βρήκαν το θάνατο επτά μέλη της αντιπολίτευσης σε συγκρούσεις με τη στρατιωτική αστυνομία στους δρόμους του Lagos, καθώς και για τον κίνδυνο αποσταθεροποίησης της χώρας,

ΣΤ. λαμβάνοντας υπόψη ότι ο θάνατος του κ. Moshood Abiola στη φυλακή επήλθε μετά από πολλά έτη κράτησης υπό δυχερείς συνθήκες,

Ζ. λαμβάνοντας υπόψη ότι είναι ανάγκη να αποκατασταθεί ένα γνήσιο πολιτικό και δημοκρατικό καθεστώς στην πιο πολυάνθρωπη χώρα της Αφρικής,

Η. υπενθυμίζοντας ότι η Ευρωπαϊκή Ένωση επέβαλε κυρώσεις στη Νιγηρία και διέκοψε τη συνεργασία στο πλαίσιο της Σύμβασης Λομέ,

Το Ευρωπαϊκό Κοινοβούλιο,

1. καλεί το στρατιωτικό καθεστώς του προέδρου Abubakar να σταματήσει αμέσως κάθε βίαιη ενέργεια κατά μελών της αντιπολίτευσης, να αποφυλακίσει όλους τους πολιτικούς κρατουμένους και να εγκαινιάσει τις διαδικασίες που θα οδηγήσουν σε ελεύθερες και πλήρως δημοκρατικές εκλογές, καθώς και στην αποκατάσταση του κράτους του νόμου και το σεβασμό των θεμελιωδών δικαιωμάτων του ανθρώπου[semigr ]

2. ζητεί από τον πρόεδρο Abubakar να εγκαινιάσει πολιτικό διάλογο με όλα τα κόμματα της αντιπολίτευσης, ώστε να προετοιμασθεί η μετάβαση προς ένα δημοκρατικό καθεστώς, θεμελιωμένο στο κράτος δικαίου[semigr ]

3. χαιρετίζει την αποφυλάκιση 30 περίπου κρατουμένων, μεταξύ των οποίων και του στρατηγού Obasanjo, πρώην αρχηγού του κράτους της Νιγηρίας[semigr ]

4. καλεί το Συμβούλιο και την Επιτροπή να εγκαινιάσουν, σε συνεργασία με τα Ηνωμένα Έθνη, τον Οργανισμό Αφρικανικής Ενότητας και τις Ηνωμένες Πολιτείες, διάλογο με τις νιγηριανές αρχές, να ασκήσουν κάθε αναγκαία πίεση και να συνεχίσουν τις ισχύουσες πολιτικές, οικονομικές και διπλωματικές κυρώσεις, ώστε η στρατιωτική χούντα να αναγκασθεί να θέσει αμέσως σε εφαρμογή το σχέδιο για την επάνοδο στη δημοκρατία που έχει ανακοινώσει ο κ. Abubakar[semigr ]

5. υπενθυμίζει ότι οι κυρώσεις που έχουν επιβληθεί στη Νιγηρία από τη Διεθνή Κοινότητα και κυρίως από την Ευρωπαϊκή Ένωση, καθώς και η διακοπή της συνεργασίας με τη χώρα αυτή στο πλαίσιο της Σύμβασης Λομέ δεν θα μπορέσουν να αρθούν παρά μόνον εφόσον σταματήσουν οριστικώς οι παραβιάσεις των δικαιωμάτων του ανθρώπου και εφόσον αποκατασταθεί στη χώρα αυτή το κράτος δικαίου με την άνοδο στην εξουσία μιας νόμιμης, πολιτικής κυβέρνησης[semigr ]

6. καλεί το Συμβούλιο και την Επιτροπή να παρακολουθούν από κοντά την πολιτική κατάσταση στη Νιγηρία και να ενθαρρύνουν με κάθε τρόπο, σ' αυτή την ιδιαιτέρως ασταθή μεταβατική περίοδο, τον πρόεδρο Abubakar να αναλάβει ρητώς τη δέσμευση ότι θα καταβάλει προσπάθειες για την ευημερία, την ελευθερία και τη δημοκρατική διακυβέρνηση του λαού της Νιγηρίας[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στο Γενικό Γραμματέα των Ηνωμένων Εθνών, στον Οργανισμό Αφρικανικής Ενότητας και στις νιγηριανές αρχές.